NƆ́ NƐ NIHI FUU HE YE
“Wa nya be kake ngɛ munyu nɛ ji Mawu ngɛ biɛ aloo e be biɛ ɔ he, nɛ wa be e biɛ si bie hulɔ.”—Ní lelɔ kpanaa David Cunningham, Theological Studies.
ANƆKUALE MUNYU NƐ NGƐ BAIBLO Ɔ MI
Mawu de ke: ‘Ye biɛ ji Yehowa.’ (Yesaya 42:8) Yehowa ji Hebri biɛ nɛ e sisi ji, “O Deɔ O Peeɔ.”—1 Mose 2:4.
Yehowa suɔ nɛ waa kɛ e biɛ ɔ nɛ tsɛ lɛ. Baiblo ɔ de ke: ‘Nyɛɛ wo e biɛ ta! Nyɛ ha je ma amɛ tsuo nɛ le níhi nɛ e pee ɔ! Nyɛ ha nɛ a le kaa Yehowa kle.’—Yesaya 12:4.
Yesu kɛ Mawu biɛ ɔ tsu ní. Yesu de ngɛ sɔlemi nɛ e sɔle kɛ ha Yehowa a mi ke: ‘I ha nɛ [ye kaseli ɔmɛ] le o biɛ, nɛ ma ya nɔ ma pee jã.’ Mɛni heje nɛ Yesu tsɔɔ e kaseli ɔmɛ Mawu biɛ ɔ? E tsa nɔ ke: ‘Konɛ suɔmi nɛ o ngɛ kɛ ha mi ɔ eko nɛ hi a kpɛti, nɛ imi hu ma hi a mi.’—Yohane 17:26.
NƆ́ HEJE NƐ E HE HIA
Mawu jami he ní lelɔ ko nɛ a tsɛɛ lɛ ke Walter Lowrie ɔ ngma ke: “Ke nɔ ko li Mawu biɛ ɔ, jamɛatsɛ ɔ li Mawu kaa nɔ ko nɛ e ngɛ nitsɛ, nɛ e be suɔmi náe kɛ ha Mawu ke e le kaa Mawu ji he wami ko nɛ ngɛ kɛkɛ.”
Nyumu ko nɛ a tsɛɛ lɛ ke Victor ɔ yaa sɔlemi daa otsi, se e na kaa e li Mawu nitsɛnitsɛ. E de ke: “Benɛ i kase kaa Mawu biɛ ji Yehowa a, i nu he kaa kpaako a tsɔɔ mi e biɛ. I nu he kaa kpaako i kɛ Nɔ nɛ i nu e he munyuhi fuu ɔ kpe. Amlɔ nɛ ɔ, i ba na Mawu kaa Nɔ ko nɛ ngɛ nitsɛnitsɛ nɛ huɛ bɔmi ngɛ i kɛ lɛ wa kpɛti.”
Yehowa hu hɛɛ lɛ kɛ suɔ nihi nɛ a kɛ e biɛ tsɛɔ lɛ ɔ a he. Mawu wo nihi nɛ a ‘susuɔ e biɛ ɔ he ɔ’ si ke: ‘Ma na mɛ mɔbɔ kaa tsɛ naa lɛ nitsɛ e bi nɛ sɔmɔɔ lɛ ɔ mɔbɔ ɔ.’ (Malaki 3:16, 17) Jehanɛ se hu ɔ, Mawu jɔɔ nihi nɛ a tsɛɔ e biɛ ɔ. Baiblo ɔ de ke: “Nɔ tsuaa nɔ nɛ ma kpa ngmlaa kɛ tsɛ Nyɔmtsɛ [Yehowa] biɛ ɔ, a ma he e yi wami.”